ddrg/super_eurlex huggingface dataset:
SKRIFTLIG FORESPØRGSEL E-2620/00

af Laura González Álvarez (GUE/NGL) til Kommissionen

(1. august 2000)

Om: En ukontrolleret losseplads i Bañeza, León, Spanien

Der findes en ukontrolleret losseplads i Bañeza, som påfører beboerne i området alvorlige problemer. Der brændes affald under farlige forhold, og situationen forværres fra dag til dag.

Hvilke initiativer kan Kommissionen tage for at sikre, at affaldshåndteringen i Bañeza kommune ikke bringer menneskers sundhed eller miljøet i fare, og at den pågældende EF-lovgivning overholdes, navnlig bestemmelserne i artikel 4 og 9 i Rådets direktiv 75/442/EØF(1), som ændret ved Rådets direktiv 91/156/EØF af 18. marts 1991(2)?

(1) EFT L 194 af 25.7.1975, s. 39.

(2) EFT L 78 af 26.3.1991, s. 32.

Svar afgivet på Kommissionens vegne af Margot Wallström

(3. oktober 2000)

Kommissionen kender intet til de forhold, det ærede medlem har bragt på bane.

I henhold til Rådets direktiv 75/442/EØF, som ændret ved Rådets direktiv 91/156/EØF af 18. marts 1991 om affald, skal medlemsstaterne træffe de nødvendige foranstaltninger til at sikre, at affaldet nyttiggøres eller bortskaffes, uden at menneskets sundhed bringes i fare, og uden at der anvendes metoder, som vil kunne skade miljøet. Med henblik herpå skal ethvert anlæg eller enhver virksomhed, der varetager affaldsbortskaffelse, indhente tilladelse hertil fra den myndighed, der har fået til opgave af gennemføre direktivet.

Kommissionen vil i sin egenskab af traktaternes vogter træffe de nødvendige foranstaltninger med henblik på at sikre, at fællesskabsretten overholdes i det foreliggende tilfælde.
SKRIFTLIG FORESPØRGSEL E-3983/00 af Christine De Veyrac (PPE-DE) til Kommissionen. Tildeling af fællesskabsstøtte til regionen Midi-Pyrénées.



EF-Tidende nr. 151 E af 22/05/2001 s. 0210 - 0210



SKRIFTLIG FORESPØRGSEL E-3983/00 af Christine De Veyrac (PPE-DE) til Kommissionen (20. december 2000) Om: Tildeling af fællesskabsstøtte til regionen Midi-Pyrénées Kan Kommissionen oplyse beløbet for fællesskabsstøtten til Toulouse og regionen Midi-Pyrénées og støttemodtagerne for årene 1997, 1998, 1999 og 2000 opdelt i forpligtelsesbevillinger og betalingsbevillinger fra: - EFRU - EUGFL, Udviklingssektionen - ESF - Forskningsprogrammer - Miljøprogrammer - Programmer for små og mellemstore virksomheder - Programmer for almen uddannelse, erhvervsuddannelse og ungdom - Decentraliseret samarbejde? Svar afgivet på Kommissionens vegne af Prodi (11. januar 2001) Kommssionen er i færd med at indhente de oplysninger, der er nødvendige for at besvare spørgsmålet, og skal meddele resultatet af sine efterforskninger, så snart det foreligger.
SKRIFTLIG FORESPØRGSEL E-3115/00 af Brigitte Wenzel-Perillo (PPE-DE) til Kommissionen. Undersøgelser i forbindelse med udvidelse af EU.



EF-Tidende nr. 103 E af 03/04/2001 s. 0240 - 0241



SKRIFTLIG FORESPØRGSEL E-3115/00 af Brigitte Wenzel-Perillo (PPE-DE) til Kommissionen (6. oktober 2000) Om: Undersøgelser i forbindelse med udvidelse af EU Kommissionen bedes oplyse, om den har gennemført en fremadrettet samlet analyse af problemerne i forbindelse med udvidelsen af EU, eller om den har til hensigt at gennemføre en sådan analyse? Kommissionen bedes endvidere oplyse, hvilke horisontale og vertikale undersøgelser de forskellige generaldirektorater har gennemført? Svar afgivet på Kommissionens vegne af Günther Verheugen (30. oktober 2000) De ønskede oplysninger sendes direkte til det ærede medlem og Parlamentets generalsekretariat.
SKRIFTLIG FORESPØRGSEL E-2333/00

af Gunilla Carlsson (PPE-DE) til Kommissionen

(11. juli 2000)

Om: Dyretransport

I sit svar til min tidligere kollega Ivar Virgin (H-0324/97)(1) indrømmede Kommissionen, at bestemmelserne om beskyttelse af dyr under transport ikke håndhæves i Unionen. Det blev antydet, at Kommissionen overvejede at anlægge sag ved Domstolen, hvis medlemsstater ikke gennemfører bestemmelserne, som de er vedtaget. Hvilke forholdsregler har Kommissionen truffet over for de medlemsstater, som ikke gennemfører de fælles direktiver? Kan EU ikke standse støtteudbetalingerne til de kriminelle transportvirksomheder, der plager dyrene og ikke overholder de love, som EU har vedtaget?

(1) Europa-Parlamentets forhandlinger 4-500 (maj 1997).

Svar afgivet på Kommissionens vegne af David Byrne

(28. september 2000)

I artikel 226 (tidligere artikel 169) i EF-traktaten kræves det, at Kommissionen giver en medlemsstat, som påstås ikke at overholde fællesskabslovgivningen, mulighed for at fremsætte sine bemærkninger, før Kommissionen fremsætter en begrundet udtalelse i henhold til denne artikel. Kun hvis den pågældende stat ikke retter sig efter den fremsatte udtalelse inden for den frist, der er fastsat af Kommissionen, kan denne indbringe sagen for Domstolen.

Kommissionen har allerede indledt overtrædelsesprocedurer mod adskillige medlemsstater på grund af utilstrækkelig gennemførelse af kravene i Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(1), ændret ved direktiv 95/29/EF af 29. juni 1995(2). Kommissionen skal i den nærmeste fremtid beslutte, om der skal fremsættes en begrundet udtalelse i disse sager.

Kommissionens forordning (EF) nr. 615/98 af 18. marts 1998 om særlige gennemførelsesbestemmelser for ordningen med eksportrestitutioner for så vidt angår kvægs velfærd under transport(3), som gennemfører artikel 33, stk. 9 af Rådets forordning (EF) 1254/1999 af 17. maj 1999 om den fælles markedsordning for oksekød(4), gør udbetalingen af eksportrestitutionerne for levende kvæg afhængig af overholdelsen af Rådets direktiv 91/628/EØF under rejsen til det første aflæsningssted i bestemmelseslandet.

Hvis transportvirksomhederne ikke lever op til bestemmelserne i forordning nr. 615/98 i visse tilfælde af udførsel, skal medlemsstaterne træffe de fornødne foranstaltninger i forbindelse med krav om eksportrestitutioner.

(1) EFT L 340 af 11.12.1991.

(2) EFT L 148 af 30.6.1995.

(3) EFT L 82 af 19.3.1998.

(4) EFT L 160 af 20.6.1999.
SKRIFTLIG FORESPØRGSEL E-2718/00

af Christopher Huhne (ELDR) til Kommissionen

(1. september 2000)

Om: Iværksætterstøtte til Airbus Industrie's A3XX-fly

1. Hvilke foranstaltninger har Kommissionen truffet for at sikre, at den iværksætterstøtte, som regeringerne i Det Forenede Kongerige, Tyskland, Frankrig og Spanien har foreslået at yde til Airbus Industrie's A3XX-fly, ikke fordrejer konkurrencevilkårene for andre dele af det civile flymarked i EU?

2. Er Kommissionen opmærksom på, at den iværksætterstøtte, der foreslås udbetalt til Airbus Industrie's A3XX-fly, kan føre til gengældelsesaktioner fra amerikansk side, og at dette kan påvirke andre EU-virksomheder?

3. Anser Kommissionen på denne baggrund spørgsmålet om iværksætterstøtte for at være et fælles EU-anliggende?

4. Hvordan agter Kommissionen i givet fald at behandle dette fælles anliggende?

Svar afgivet på Kommissionens vegne af Mario Monti

(11. oktober 2000)

1. Kommissionens principielle holdning er, at forsknings- og udviklingsstøtten til Airbus ikke påvirker samhandelen mellem medlemsstaterne og derfor ikke falder ind under EF-traktatens artikel 87 (tidligere artikel 92), stk. 1 (jf. senest statsstøtte, der blev godkendt af Kommissionen den 22. december 1998 i forbindelse med sag nr. N369/98, Frankrig. Tilbagebetalingspligtigt forskud til Aérospaciale til Airbus A340-500/600-programmet(1)).

2. USA og Fællesskabet indgik i 1992 en bilateral aftale om handel med store civile luftfartøjer, der netop regulerer offentlig støtte til europæisk og amerikansk flyindustri.

Ligesom tidligere har medlemsstaterne og Kommissionen til hensigt strengt at overholde betingelserne i denne aftale.

Kommissionen går ud fra, at USA også er besluttet på at overholde aftalen.

3. og 4. Selvom den støtte, flere medlemsstater har til hensigt at yde til lanceringen af A3XX-flyet skulle blive anset for at falde ind under EF-traktatens artikel 87, stk. 1, ville den normalt være omfattet af undtagelsen i stk. 3, litra b), der gælder vigtige projekter af fælleseuropæisk interesse.

(1) EFT C 52 af 23.2.1999.
SKRIFTLIG FORESPØRGSEL P-2403/00

af Jens-Peter Bonde (EDD) til Kommissionen

(7. juli 2000)

Om: Tilskud til dansk virksomhed

Hvilke beløb er der i 1997, 1998 og 1999 udbetalt til den danske koncern Danisco og dens datterselskaber i eksportrestitutioner og andre former for tilskud fra EU?

Svar afgivet på Kommissionens vegne af Franz Fischler

(9. oktober 2000)

Kommissionen opfatter det ærede medlems forespørgsel på den måde, at den vedrører finansielle overførsler fra Den Europæiske Udviklings- og Garantifond for Landbruget (EUGFL) til Danisco som led i den fælles landbrugspolitik.

Oplysninger af denne art indsamles kun på nationalt plan, da medlemsstaternes udbetalende organ primært er ansvarlige for at varetage EUGFL's udgifter.

Ifølge de relevante EF-bestemmelser(1) skal Kommissionen garantere fortroligheden og sikkerheden af de regnskabsoplysninger, som medlemsstaterne sender den.

(1) Forordning (EF) nr. 2390/1999 af 25. oktober 1999 om gennemførelsesbestemmelser til forordning (EF) nr. 1663/95 hvad angår form og indhold af de regnskabsoplysninger, som medlemsstaterne skal stille til rådighed for Kommissionen i forbindelse med proceduren for regnskabsafslutning for EUGFL, Garantisektionen EFT L 295 af 16.11.1999.
SKRIFTLIG FORESPØRGSEL E-3639/00

af Hanja Maij-Weggen (PPE-DE) til Kommissionen

(22. november 2000)

Om: Børnearbejde

Kan Kommissionen oplyse, hvilke europæiske lande der endnu ikke har ratificeret ILO-konventionen om beskyttelse mod de værste former for børnearbejde?

Kan Kommissionen oplyse, hvilke AVS-lande endnu ikke har gjort dette?

Hvilke foranstaltninger agter Kommissionen at træffe for at fremme denne ratificering?

Svar afgivet på Kommissionens vegne af Anna Diamantopoulou

(15. december 2000)

De senest foreliggende oplysninger viser, at 49 lande har ratificeret Den Internationale Arbejdsorganisations (ILO) konvention nr. 182 af 17. juni 1999 om forbud mod og en omgående indsats til afskaffelse de værste former for børnearbejde. En samlet liste over alle lande, der har ratificeret, er fremsendt direkte til det ærede medlem og til Europa-Parlamentets Sekretariat.

Som det fremgik af Kommissionens svar på skriftlig forespørgsel E-1612/99(1) til det ærede medlem, støtter Kommissionen fuldt ud de principper, der ligger til grund for konventionen, ligesom Kommissionen håber, at man vil opnå en så omfattende ratificering som mulig. Med henblik herpå vedtog Kommissionen den 15. september 2000 en henstilling til medlemsstaterne om ratificering af Den Internationale Arbejdsorganisations konvention nr. 182, hvor medlemsstaterne opfordres til at ratificere denne, hvis de ikke allerede havde gjort dette(2).

Det har således altid været Kommissionens politik at fremme overholdelsen af de grundlæggende arbejdsnormer herunder forbuddet mod børnearbejde, inklusive de værste former for børnearbejde i sine forbindelser med tredjelande og i politikken for udviklingsbistand. Den ny aftale mellem EU og staterne i Afrika, Vestindien og Stillehavet omfatter således en bekræftelse fra parterne om deres forpligtelser vedrørende overholdelse af grundlæggende arbejdsnormer, herunder forbud mod de værste former for børnearbejde.

Endvidere støtter Kommissionen projekter i udviklingslande, der skal forbedre børns situation, herunder foranstaltninger som er udformet med henblik på beskyttelse ved hjælp af love, og som giver børn mulighed for at starte igen i skolen eller gør samfundet opmærksom på børns rettigheder. Siden 1997 har projekter af denne type været finansieret i Pakistan, Sri Lanka, Filippinerne, Togo, Nepal og Ghana.

(1) EFT C 27 E af 29.1.2000.

(2) EFT L 243 af 28.9.2000.
SKRIFTLIG FORESPØRGSEL E-3010/00

af Sebastiano Musumeci (UEN) til Kommissionen

(26. september 2000)

Om: 200-året for Vincenzo Bellinis fødsel

I 2001 er det 200 år siden, den italienske musiker Vincenzo Bellini, som anses for at være en af de største komponister i verden, blev født.

De lokale organisationer i hans fødeland vil fejre Bellini med en række arrangementer, som omfatter de vigtigste etaper i Bellinis liv og værker (Italien, England, Frankrig).

Vincenzo Bellinis værker kan anses for at være af universel værdi. Hvilke kulturelle og finansielle initiativer agter Kommissionen at tage, bl.a. med henblik på at støtte de allerede planlagte arrangementer.

Svar afgivet på Kommissionens vegne af Viviane Reding

(30. oktober 2000)

Kommissionen har mulighed for at støtte kulturinitiativer som led i og efter de kriterier, der er fastlagt i programmet Kultur 2000, der er rammen om EU's kulturelle samarbejde og indeholder regler om finansiering og programmering.

I denne forbindelse vil Kommissionen gerne henlede det ærede medlems opmærksomhed på, at der inden årets udgang i EFT vil blive offentliggjort en indkaldelse af forslag til projekter, der skal gennemføres i år 2001. Dette vil give arrangørerne af kulturbegivenheder lejlighed til at fremlægge projektforslag med henblik på finansiel støtte.
SKRIFTLIG FORESPØRGSEL E-2284/00

af Ulla Sandbæk (EDD) til Rådet

(11. juli 2000)

Om: Drabene i Racak

Den 19. april 2000 indgav jeg en række spørgsmål til spørgetiden om drabene i Racak (H-0404/00(1)), der fandt sted den 15. januar 1999, og de undersøgelser, som den finske retsmediciner, Dr. Helena Ranta, i den forbindelse har lavet for EU.

Da alle spørgsmålene ikke blev besvaret, vil jeg gerne spørge igen:

- Er det rigtigt, at Helena Rantas obduktionsberetninger fra marts 1999 på ingen måde beviser påstande om henrettelser, tortur og nedskydning på kort afstand?

- Med hvilken begrundelse blev Helena Rantas beretninger fra marts 1999 hemmeligholdt?

- Derudover vil jeg gerne ud fra den aktuelle situation stille følgende supplerende spørgsmål. Som jeg har forstået det, har Dr. Helena Ranta i mellemtiden overrakt sin afsluttende beretning til EU og til tribunalet i Haag. Drejer det sig om den samme ordlyd? Hvis ikke: hvori består forskellen, og hvorfor får EU og medlemsstaterne ikke udleveret den samme beretning som tribunalet i betragtning af, at Dr. Helena Ranta lavede sine undersøgelser i opdrag fra EU? Vil Rådet stille den afsluttende beretning til rådighed for Parlamentet?

(1) Forespørgslen besvaret skriftligt den 17.5.2000.

Svar

(9. november 2000)

I forlængelse af besvarelsen af den tidligere forespørgsel (H-0404/00) skal Rådet bekræfte, at det under det portugisiske formandskab har fremsendt den endelige rapport fra de retsmedicinske eksperters undersøgelsesmission til Den Internationale Krigsforbryderdomstol vedrørende det Tidligere Jugoslavien, ligesom det tidligere har fremsendt interimsrapporten. EU har således handlet i overensstemmelse med den forpligtelse, der påhviler stater og organisationer til fuldt ud at samarbejde med domstolen og stille alle de oplysninger, de er i besiddelse af, til rådighed for domstolen.

Drabene i Racak er blandt de forhold, som omtales i anklageskriftet mod Milosevic med flere for forbrydelser mod menneskeheden samt krænkelser af krigens regler og love i Kosovo, som blev bekræftet den 24. maj af Den Internationale Krigsforbryderdomstol vedrørende Det Tidligere Jugoslavien.

Det tilkommer nu domstolen at drage alle de konklusioner på grundlag af rapporterne, som den finder passende. Som det ærede parlamentsmedlem sikkert vil forstå, ønsker Rådet ikke at udtale sig yderligere om et spørgsmål, som herefter klart henhører under en international domstols kompetence.
SKRIFTLIG FORESPØRGSEL E-2712/00

af Christopher Huhne (ELDR) til Kommissionen

(1. september 2000)

Om: Virksomheder i EU

Kan Kommissionen give et overslag over antallet af nye virksomheder, lukkede virksomheder og nettoantallet af nye virksomheder i hver enkelt medlemsstat i de seneste fem år?

Kan Kommissionen desuden sætte tal på det samlede antal virksomheder pr. år for hver enkelt medlemsstat og beskrive hver national definition i hovedtræk, hvis der ikke findes en fælles definition for EU?

Svar afgivet på Kommissionens vegne af Erkki Liikanen

(6. oktober 2000)

Der føres ikke på EU-niveau statistik over antallet af nye virksomheder, lukkede virksomheder og nettoantallet af nye virksomheder.

Kommissionen ligger dog inde med en række ikke-harmoniserede data af mere foreløbig art, som sendes direkte til det ærede medlem og til Europa-Parlamentets Generalsekretariat. Der er i visse tilfælde stor forskel mellem de definitioner og indsamlingsmetoder, der anvendes.

For perioden 1995-1998 findes der for de fleste sektorers vedkommende nogle begrænsede data om det samlede antal virksomheder pr. år, som sendes direkte til det ærede medlem og til Parlamentets Generalsekretariat. Oplysningerne bygger på de harmoniserede data, der er indsamlet som led i statistikken over erhvervsstrukturer i overensstemmelse med Rådets forordning (EF, Euratom) nr. 58/97 af 20. december 1996 om statistik over erhvervsstrukturer(1), som skal være gennemført inden udgangen af 2001.

Der arbejdes på et udviklingsprojekt for statistik over erhvervsdemografi. Det er håbet, at der foreligger harmoniserede data inden 2002.

(1) EFT L 14 af 17.1.1997.
SKRIFTLIG FORESPØRGSEL E-2729/00

af Christopher Huhne (ELDR) til Kommissionen

(1. september 2000)

Om: Råvarepriser

Kan Kommissionen oplyse, hvilken stigning der gennemsnitligt ville ske i råvarepriserne på verdensplan (på grundlag af de fem vigtigste råstoffer, der produceres i EU), hvis der blev foretaget en gradvis tilpasning af EU's landbrugspriser til verdensmarkedspriserne?

Svar afgivet på Kommissionens vegne af Franz Fischler

(5. oktober 2000)

Den gradvise tilpasning af EF's landbrugspriser til verdensmarkedspriserne og den heraf følgende betydning for priserne på verdensplan var genstand for en længere diskussion i 1980'erne, da der for en række produkters vedkommende var en forholdsvis stor forskel mellem EF's interne landbrugspriser og priserne på verdensmarkedet. Flere analyser, som blev offentliggjort på det tidspunkt, viste, at forudsat alle andre forhold forblev uforandrede, så ville en ensidig tilpasning af EF's landbrugspriser til verdensmarkedspriserne generelt føre til et stort fald i EF's landbrugsproduktion og stærkt stigende verdensmarkedspriser. De reformer, som EF har gennemført i løbet af 90'erne, og som har været ensbetydende med store fald i EF's garanterede priser for en række produkter (korn, oksekød og mejeriprodukter), har ført til, at denne forskel er blevet væsentligt indskrænket. Denne udvikling vil fortsætte i de kommende år.

Et skøn over, hvordan verdensmarkedspriserne ville blive påvirket af en tilpasning af EF's interne landbrugspriser til priserne på verdensmarkedet, forudsætter, at der benyttes nogle komplekse beregningsmodeller omfattende en lang række aspekter (herunder oplysninger om udbud og efterspørgsel og indenrigs- og handelspolitiske instrumenter i de vigtigste producent- og handelsregioner). Kommissionen råder ikke på nuværende tidspunkt over sådanne modeller.
SKRIFTLIG FORESPØRGSEL E-2127/00

af Benedetto Della Vedova (TDI) til Kommissionen

(30. juni 2000)

Om: Liberalisering af lufthavnstjenester

Den italienske regering har vedtaget lovgivningsdekret nr. 18 af 13. januar 1999, som er en formel godkendelse af direktiv 96/67(1) om liberalisering af lufthavnstjenester.

ADUC (Sammenslutning til Beskyttelse af Brugeres og Forbrugeres Rettigheder) har indgivet en klage mod dette dekret (fællesskabsreference 99/4472/, SG(99)A7228) med den bemærkning, at det gør det muligt at opretholde en monopolstilling til skade for forbrugeren for så vidt angår økonomi, effektivitet og serviceydelsernes kvalitet.

GD VII (transport) har i en skrivelse af 7. september 1999 (D899/gb/ass/150 2901T), gentaget ADUC' bemærkninger og opfordret den italienske regering til at ændre sit dekret, og oplyst, at det i modsat fald vil bibringe sagen for Domstolen.

Den italienske regering har hidtil ikke ændret sit dekret og Kommissionen har ikke indledt overtrædelsesprocedure vedrørende fællesskabsdirektivet. Hvorfor har Kommissionen ikke otte måneder efter ovennævnte skrivelse indledt overtrædelsesprocedure mod den italienske regering ved Den Europæiske Domstol? Mener den ikke, at den italienske regerings holdning objektivt har til formål at beskytte lufthavnsselskabernes interesse i modstrid med reglerne om den frie konkurrence?

(1) EFT L 272 af 25.10.1996, s. 36.

Svar afgivet på Kommissionens vegne af Loyola de Palacio

(11. september 2000)

Kommissionen har ved skrivelse af 7. september 1999 gjort de italienske myndigheder opmærksom på, at nogle bestemmelser i lovdekret nr. 18 af 13. januar 1999, som gennemfører Rådets direktiv 96/67/EF af 15. oktober 1996 om adgang til ground handling markedet i Fællesskabets lufthavne(1) i italiensk lov, er uforenelige med EF-lovgivningen. Disse bestemmelser sigter faktisk på at hindre fuld gennemførelse af direktivet, idet de begrænser markedsadgangen, bl.a. ved at gøre det obligatorisk at overtage personale eller videreførelse af eksisterende kontrakter.

Kommissionen vil gerne understrege, at man har påbegyndt en overtrædelsesprocedure. Efter forskellige meningsudvekslinger med de italienske myndigheder har Kommissionen sendt en åbningsskrivelse til de italienske myndigheder den 3. maj 2000 om at fremlægge deres bemærkninger inden for to måneder.

I henhold til bestemmelserne i EF-traktaten kan Kommissionen, hvis en medlemsstat ikke svarer, eller hvis svaret er utilfredsstillende, afgive en begrundet udtalelse som pålægger den pågældende medlemsstat at følge EF-principperne inden for en bestemt tidsfrist. Europa-Domstolen kommer først ind i billedet på et senere tidspunkt.

Kommissionen har allerede givet disse oplysninger i en skrivelse af 30. maj 2000 til ADUC (Sammenslutning til Beskyttelse af Brugeres og Forbrugeres Rettigheder), og denne sammenslutning underrettes i øvrigt om procedurens udvikling.

(1) EFT L 272 af 25.10.1996.
SKRIFTLIG FORESPØRGSEL E-3007/00

af Glyn Ford (PSE) til Kommissionen

(26. september 2000)

Om: Venskabsbyer og støttebetingelser

I henhold til støttereglerne i forbindelse med venskabsbyer yder EU ikke økonomisk støtte til udvekslinger mellem byer, hvor den indbyrdes afstand er mindre end 250 km.

Poole (i det sydvestlige England) og Cherbourg (i Frankrig) har været venskabsbyer i mange år, men de er ikke støtteberettigede, fordi den indbyrdes afstand er mindre end 250 km.

De to byer er imidlertid adskilt af Den Engelske Kanal, og rejser mellem de to byer må enten ske med skib eller fly, hvilket kan være temmelig dyrt.

Vil Kommissionen være rede til at tage hensyn til de høje rejseomkostninger mellem venskabsbyer, der er adskilt af en søgrænse, og ændre støttebetingelserne i overensstemmelse hermed?

Svar afgivet på Kommissionens vegne af Viviane Reding

(27. november 2000)

Kommissionen er fortsat meget opmærksom på behovet for at sikre en effektiv forvaltning af programmet for støtte til venskabsbyer for at sikre, at det bliver vellykket.

I lyset af de problemer, som det meget store antal meget forskelligartede forslag skaber, og de deraf følgende behov for at gribe ind indfører Kommissionen i 2001 en ny procedure, som skulle øge effektiviteten. Den nye procedure sikrer øget fleksibilitet i forbindelse med behandlingen af projekter, der vedrører byer, hvor den indbyrdes afstand er under 250 km.

Kommissionen noterer sig det ærede medlems betænkeligheder og vil holde Europa-Parlamentet orienteret om, hvorledes den nye procedure fungerer.